Onderhoud: Ontduikers, wanbetalers gaan les opsêArgieffoto Vanaf 5 Januarie 2018 tree artikels 2, 11 en 13(b) van die wet in werking, waarvolgens ontduikers of wanbetalers se persoonlike inligting aan kredietburo’s verskaf word en hulle op die swartlys geplaas kan word. Adv. Mthunzi Mhaga, woordvoerder van die departement van justisie en korrektiewe dienste, het gesê dit kan nadelige gevolge vir hul kredietrekord inhou en selfs tot gevolg hê dat krediet aan hulle geweier word. Volgens Mhaga maak artikel 2 van die wysigingswet voorsiening vir ŉ hofbevel waarvolgens selfoondiensverskaffers, soos Vodacom, MTN, Cell C of Telkom, verplig is om kontakinligting van ontduikers of wanbetalers te verskaf indien hulle nie opgespoor kan word nie. “Die koste om die inligting van die selfoondiensverskaffers te kry sal deur die staat betaal word indien die klaer dit nie kan bekostig nie. Die hof kan ook die ontduiker of wanbetaler beveel om die staat terug te betaal.” Volgens Mhaga sal die wysiging aan die wet help om ontduikers of wanbetalers wat alles in hul mag doen om hul verpligtinge te ontduik op te spoor. Mhaga het gesê die departement is daartoe verbind om te verseker dat die onderhoudstelsel die behoeftes van kinders wat geraak word eerste stel. “Hierdie nuwe bepalings vorm deel van ŉ wyer verskeidenheid maatreëls wat deur die departement ingestel is om werklike verandering in dienslewering aan onderhoudsbegunstigdes teweeg te bring en toegang tot geregtigheid vir almal, veral kinders en vroue, te verseker.” Pres. Jacob Zuma het reeds in 2015 die Wysigingswet op Onderhoud onderteken. Die proklamasie oor die wysigingswet (9/2015) het op 21 Desember in die Staatskoerant verskyn.